bisfenol A
Store norske leksikon,Realfag,Kjemi,Polymerkjemi
Bisfenol A er en kjemisk forbindelse som brukes i fremstilling av plast. Det er et hormonhermende stoff som har en del negative helseeffekter.
Bisfenol A fremstilles i en kjemisk reaksjon mellom aceton og fenol, der bokstaven A henspiller på at aceton brukes i reaksjonen. Molekylet består av to hydroksifenylgrupper og to metylgrupper. Anvendelser Bisfenol A har vært brukt i produksjonen av ulike polymerer siden 1950-tallet, og utgjør en viktig byggestein for å lage stabile og slitesterke polymerprodukter i polykarbonat. Bisfenol A brukes for eksempel i drikkeflasker, matemballasje, tannhelseprodukter og i enkelte typer printing av bokstaver på papir. Stoffet benyttes også i kosmetikkprodukter, samt i epoksyharpikser til bruk som for eksempel korrosjonsbeskyttende lag i metallemballasje. Helseeffekter Bisfenol A er et hormonhermende stoff. Bisfenoler har hydroksylgrupper knyttet til benzenringene, og dette gjør at de kan etterligne blant annet østradiol, som er et østrogen. Det har blitt funnet små mengder stoffet i urin fra mennesker, noe som knyttes opp mot rester av bisfenol A tilgjengelig i en rekke kosmetikk og plastprodukter som benytter dette molekylet ved produksjon. Bisfenol A har blitt koblet opp mot en rekke negative helseeffekter, og man ønsker derfor å regulere hvor mye av dette stoffet som brukes i forbrukerprodukter. EUs mattrygghetsorgan (European Food Safety Authority, EFSA) gav i 2015 ut et råd om et maksimalt daglig inntak av bisfenol A på 4 mikrogram bisfenol A per kilo kroppsvekt. Disse grenseverdiene er imidlertid kontroversielle, og EFSA jobber med en ny vurdering av grenseverdier der man tar hensyn til ny forskning. Les mer i Store norske leksikon plast plast – helse og miljø hormonhermere Litteratur A. Gardziella, L.A. Pilato and A. Knop, «Phenolic resins: Chemistry, Applications, Standardization, Safety and Ecology», 2nd revision, Springer (2000) Bisphenol A.org B.N. Jang and C.A. Wilkie, «The thermal degradation of bisphenol A polycarbonate in air», Thermochimica Acta, 426, 73-84 (2005) J.R. Rochester, «Bisphenol A and human health: A review of the literature», Reproductive Toxicology, 42, 132-155 (2013). Bisphenol A – EFSA Bisfenol A – Mattilsynet Bisfenol A – FHI Matkontaktmaterialer – regulering av Bisfenol A – Regjeringen S. Eladak, T. Grisin, D. Moison, M.J. Guerquin, T. N’Tumba-Byn, S. Pozzi-Gaudin, A. Benachi, G. Livera, V. Rouiller-Fabre, R. Habert, «A new chapter in the bisphenol A story: bisfenol A and bisfenol F are not safe alternatives to this compound», Fertility and Sterility, 103, 11-21 (2015)